Source: https://www.socpoist.sk/2127-menu/55419s?prm2=29292&sword=&insurance_kind=0&target_group=0&life_sit=0&kriterium=all&page=34
Timestamp: 2019-09-23 11:13:25+00:00
Document Index: 2977916

Matched Legal Cases: ['§ 210', '§ 179', '§ 88', '§ 17', '§ 17', '§ 89', '§ 89', '§ 89', '§ 89', '§ 153']

V akej lehote a na základe akých podkladov Sociálna poisťovňa rozhoduje o nároku na úrazovú rentu ? Kto vykonáva posudzovanie poklesu pracovnej schopnosti v dôsledku pracovného úrazu alebo choroby z povolania ? Líši sa posudzovanie LPK pre účely rozhodnutia o úrazovej rente a pre účely posúdenia nároku na invalidný dôchodok ?
Podľa § 210 zákona č. 461/2003 Z. z. o sociálnom poistení v znení neskorších predpisov (ďalej len „zákon“) ústredie Sociálnej poisťovne je povinné rozhodnúť o úrazovej rente (§ 179 ods. 1 písm. a) zákona) najneskôr do 60 dní od začatia konania, v mimoriadne zložitých prípadoch možno túto lehotu predĺžiť najviac o 60 dní, čo treba oznámiť účastníkom konania.
Podkladom pre rozhodovanie o nároku na úrazovú rentu sú údaje o vzniku úrazovej udalosti, o jej príčine, o miere zodpovednosti zamestnávateľa, resp. o miere zavinenia poškodeného zamestnanca, o dennom vymeriavacom základe poškodeného uvedeného na tlačive „Oznámenie poistnej udalosti“, na ktorom zamestnávateľ písomne oznamuje vznik pracovného úrazu, ktorý si vyžiadal lekárske ošetrenie alebo dočasnú pracovnú neschopnosť, alebo zistenie choroby z povolania, o percentuálnom poklese pracovnej schopnosti poškodeného uvedenom v posudku posudkového lekára sociálneho poistenia a podobne.
Podľa § 88 ods. 1 zákona poškodený má nárok na úrazovú rentu, ak v dôsledku pracovného úrazu alebo choroby z povolania má viac ako 40-percentný pokles schopnosti vykonávať doterajšiu činnosť zamestnanca alebo činnosť osoby uvedenej v § 17 ods. 2 (ďalej len „pokles pracovnej schopnosti“) a nedovŕšil dôchodkový vek alebo mu nebol priznaný predčasný starobný dôchodok.
Pokles pracovnej schopnosti pre nárok na úrazovú rentu sa posudzuje u zamestnanca v súvislosti s plnením pracovných úloh alebo v priamej súvislosti s plnením pracovných úloh, u inej fyzickej osoby v súvislosti s činnosťami uvedenými v § 17 ods. 2 zákona alebo v priamej súvislosti s týmito činnosťami. Pokles pracovnej schopnosti sa opätovne posúdi, ak sa predpokladá zmena vo vývoji pracovnej schopnosti. Pri posudzovaní poklesu pracovnej schopnosti sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu.
Suma úrazovej renty sa určí podľa § 89 ods. 1 až 3 zákona.
Základná suma sa určí ako súčin 30,4167-násobku sumy zodpovedajúcej 80 % denného vymeriavacieho základu poškodeného a koeficientu určeného ako podiel čísla zodpovedajúceho percentuálnemu poklesu pracovnej schopnosti a čísla 100 (§ 89 ods. 1 zákona).
Ak sa poškodenému vypláca invalidný dôchodok z invalidného poistenia (ďalej len „dôchodok“), zníži sa základná suma úrazovej renty určená podľa predchádzajúceho odseku o sumu vyplácaného dôchodku. Podľa súčasnej právnej úpravy sa suma dôchodku odpočítava bez ohľadu na skutočnosť, či invalidita vznikla následkom pracovného úrazu alebo choroby z povolania, alebo vznikla zo všeobecných príčin, napríklad v dôsledku choroby, ktorou poškodený trpel pred vznikom pracovného úrazu alebo choroby z povolania. Úrazová renta sa vypláca v zníženej sume aj vtedy, ak zanikol nárok na výplatu dôchodku (§ 89 ods. 2 zákona).
Na zníženie sumy úrazovej renty je rozhodujúca suma dôchodku, na ktorú má poškodený nárok ku dňu priznania úrazovej renty. Ak bol dôchodok priznaný po priznaní úrazovej renty, rozhodujúca je suma dôchodku, na ktorú má poškodený nárok ku dňu jeho priznania (§ 89 ods. 3 zákona).
Posudzovanie poklesu pracovnej schopnosti v dôsledku pracovného úrazu alebo choroby z povolania (napríklad u zamestnanca pokles schopnosti vykonávať činnosť zamestnanca, ktorú vykonával do vzniku pracovného úrazu) patrí medzi činnosti, ktoré podľa § 153 zákona zahŕňa lekárska posudková činnosť úrazového poistenia a vykonáva ju posudkový lekár sociálneho poistenia príslušnej pobočky a posudkový lekár sociálneho poistenia ústredia Sociálnej poisťovne (ďalej len „posudkový lekár“).
Pri kontrolných lekárskych prehliadkach posudkový lekár pre účely posúdenia nároku na úrazovú rentu posudzuje pokles pracovnej schopnosti poškodeného v dôsledku pracovného úrazu alebo choroby z povolania a pre účely posúdenia invalidity posudzuje pokles schopnosti vykonávať zárobkovú činnosť nadväzne na dlhodobo nepriaznivý zdravotný stav poškodeného.
Pri posudzovaní poklesu pracovnej schopnosti v dôsledku pracovného úrazu alebo choroby z povolania sa neprihliada na pokles schopnosti vykonávať zárobkovú činnosť, ktorý bol zistený pre účely posúdenia invalidity a slúži ako podklad pre posúdenie nároku na invalidný dôchodok.
Odpoveď na otázku, či a líši posudzovanie pre účely rozhodnutia o úrazovej rente a pre účely posúdenia nároku na invalidný dôchodok, je - áno, môže sa líšiť, pretože pre účely rozhodnutia o úrazovej rente je rozhodujúci pokles schopnosti vykonávať doterajšiu pracovnú činnosť zamestnanca (činnosť do vzniku pracovného úrazu), a pre účely posúdenia nároku na invalidný dôchodok ide o posudzovanie dlhodobo nepriaznivého zdravotného stavu a poklesu schopnosti vykonávať akúkoľvek zárobkovú činnosť.